khistorydata/jeongjo-sjw-relations huggingface dataset:
정조 3년
己亥八月十五日申時。上御誠正閣。召對入侍時。經筵官宋德相。參贊官徐有防。侍讀官吳大益。檢討官趙鼎鎭。記事官李兢淵李信祜鄭東浚。以次進伏訖。大益進讀近思錄。自人有語導氣者。止與之較是非計得失哉。鼎鎭進讀自明道先生曰堯與舜。止幽厲不由也。大益曰。節嗜欲定心氣。迺聖賢日用常行之道。而自然符合於養生順理之法而已。非如養生家鍊形導氣。別有方術也。故聖君哲辟。導中和之氣。致位育之功。上有雲星之瑞。下無夭札之民。祈天永命之道。自在其中矣。伏望留念焉。鼎鎭曰。此是養生家修鍊之說矣。伊川先生。嘗上書仁宗皇帝。以帝王家祈天永命。比之於修養家延年益壽。蓋古之聖王。疾敬德諴小民。以至於祈天永命。便是修養引年也。伏願殿下。每看此等文字。必以敬德諴民爲念。以爲祈永之本焉。上曰。所陳好矣。德相曰。導氣非別有術也。惟於衣服飮食日用常行之間。節其嗜欲。定其心氣而已。聖賢所以順理養生之道不越乎此。伏望體念焉。佛氏不識陰陽晝夜死生古今。其所以談性命者。與人不同矣。然而釋氏之說。髣髴儒者。最難辨破。欲窮其說。則易入其中。惟能考其跡而推其心。然後可以辨之矣。神僊所謂白日飛昇。誠是荒唐虛無之說。而至於養精延年。則果有其理。觀於一爐火。置之風中則易過。置之密處則難過。可以推知矣。然而竊造化之機者。卽是天地間一賊也。以聖人之順天知命。豈肯爲此乎。伊川先生之答謝顯道曰。恁地同處雖多。只是本領不是。蓋釋氏。知體而不知用。故妄意天性。而不知範圍天用。是未嘗知性也。以吾道言之。則大易。只言一陰一陽之謂道。而不言有無。此可見體用相因。精粗罔間。而彼則見道不明。以道爲無。以器爲有。拆有無而二之。言有無者。亦豈非諸子之陋見乎。釋氏之受生循環。厭苦求免者。亦豈曰知天而知人乎。當生而生。當死而死。卽理之常也。生死均安。何所厭苦。天人一致。何所取舍乎。若知大學之天德。則可以知聖人。若知聖人。則可以知鬼神矣。一自異端之熾傳中國。天下靡然從之。其流之弊。可勝言哉。惟我東方。粵在勝國。亦尙佛法。異言橫流。正道幾墜。逮我聖朝。烈聖臨御。儒賢輩出。痛斥異端。闡明儒敎。孔孟之道。程朱之學。燦然復明。豈不盛哉。伏願聖上。仰體烈聖崇儒重道之德。以做萬世治平之道焉。明道先生曰。堯與舜。更無優劣。及至湯武須別。孟子言性之反之。蓋堯舜性之者也。湯武反之者也。性與反。果有優劣之可言。而學聖人者。若能體湯武反之之學。而以至於造堯舜性之之域。則是亦堯與舜也。惟我聖上。以大有爲之才。當大有爲之時。湯武反之之工。堯舜性之之聖。皆是聖上分內之事也。而日月易邁。歲不與我。若失此時。聖學未就。則豈非千古之至恨乎。伏願聖上。益加睿念焉。仲尼。元氣也。顔子。春生也。孟子竝秋殺盡見。蓋聖人之姿稟。有所不同。而亦可見時勢之使然矣。至如曾子所云得正而斃者。正與殺一不辜行一不義得天下不爲之心同。此所以傳聖人之學也。此等處。亦宜深加體念矣。道者。原於天。天不墜。則道豈亡哉。傳與不傳。惟在乎人。惟我聖上。當君師之位。任傳道之責。伏願益懋聖學焉。上曰。所陳。皆好矣。德相曰。臣言雖似迂闊。而實出於非堯舜不敢陳之意矣。上曰。切近者莫此若也。豈曰迂闊乎。上曰。文王之德似堯舜。禹之德似湯武。於穆不已卽天也。而文王有純亦不已之德。則可謂與天同德。文王之似堯舜。固宜也。而大禹之不能似堯舜。何也。德相曰。程子每以禹爲降堯舜一等。蓋生知與學能。有間而然矣。上曰。孔子儘是明快人。明快二字。以時俗之見觀之。或似有病意。宋太祖。非留意學問之人。而常以快爲戒曰。乘快而誤快一事。心以爲不安云。快字之義。果何如。德相曰。此則與明快之快字異矣。宋太祖之乘快。卽處事快豁之意。而夫子之明快。比如靑天白日。無一點擁蔽之謂也。上曰。快字之義。別無見於經書者。惟有無自欺者謂快也足也之快字。此與明快之快字同耶。德相曰。然矣。以修齊治平言之。身極修家極齊國極治天下極平者。便是明快也。上曰。孔子。天地也。顔子。和風也。孟子。泰山也。天地謂其無所不有。而和風付於天。泰山付於地之謂耶。德相曰。和風泰山。分作天邊地邊而看之。亦似不妨。而大體則顔孟之氣像。得其一端。孔子則渾然之謂也。上曰。遠行之餘。能無所損乎。德相曰。幸免疾𧏮矣。德相曰。臣生長草野。未嘗知人。而頃有所率爾仰達者。追後聞之。其人不必知音樂。且爲人不合云。不勝惶悚矣。上曰。何必復提乎。置之。好矣。德相曰。兩南沿海諸邑。水災孔酷。不免歉荒。而水操之役。民必持一月餘糧而赴去云。前歲大歉之餘。今年水災又如此。則水操民弊大段。不可不慮。請令各其官點考組鍊。而水操則姑爲停止。何如。上曰。月前已命停止矣。德相曰。故貞翼公李浣。孝廟朝心腹將臣。而其死時。遺命葬近寧陵。忠悃如此。而其蓋州時密通事。有光仁廟。亦有辭於天下後世。比諸李耔李廷龜匡國之功。未必爲遜。請李浣廟祀。使之不祧。何如。上曰。依爲之。德相曰。延最績。當己巳午人之時。直言極諫。力救吳朴兩臣之死。桁楊之下。一辭不變。其忠節凜然。肅廟朝已贈吏判。尙未贈謚。請特令贈謚。何如。上田。依爲之。竝出擧條德相曰。金亮行。望後當上來云。古人云國事付晦叔。臣則將退去矣。上曰。此何言也。兩儒賢同心協贊。豈不好耶。德相曰。臣則上來已久。無一猷爲。徒煩恩眷。不勝惶悶矣。上曰。卿言。過矣。上曰。樂院事。有所下敎於該曹。而一提調上疏。過矣。德相曰。批旨。誠好矣。上曰。今日適有小饌賜卿矣。仍命宣醞。德相曰。聖上於關係先臣事。靡不用極。今番驪州事。亦蒙特許。臣心之感惶。固無可達。而其爲士林之幸。亦莫大矣。上曰。向日臨障書院事。卿言果出於公心。而果與驪江有異矣。德相曰。然矣。而安東鶴駕山故相臣金尙憲書院事。前亦仰達矣。上曰。此亦與先正之驪江有異。而先王朝。旣命毁撤。則今何可輕易許之乎。予於批旨。欲藉重於卿言。此果何如。德相曰。此果與先臣之驪江有異矣。自上商量處分。似好矣。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊病。左副承旨徐有防坐直。右副承旨李枰坐。司副承旨南鶴聞坐直。注書李兢淵藥院直一員未差。假注書徐鼎修仕直。事變假注書未落點。
정조 3년
南鶴聞。以都摠府言啓曰。今日入直宣傳官武兼及有廳軍士。中日習射事。標信啓請矣。日勢已晩。不得爲之之意。敢啓。傳曰。知道。
정조 3년
傳于徐有防曰。下直守令留待。
정조 3년
傳于南鶴聞曰。同副承旨。與下直守令入侍。
정조 3년
南鶴聞啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 3년
吏曹口傳政事。兼實錄編修官李顯永金翊休宋民載柳誼單付。
정조 3년
兵曹口傳政事。副司果李顯永柳誼宋民載單付。
정조 3년
南鶴聞。以兵曹言啓曰。今八月十七日。武臣堂上朔試射日次。而國忌齋戒相値。不得爲之之意。敢啓。傳曰。知道。
정조 3년
又以守禦廳言啓曰。本廳親牙兵中司把摠李商五。中司右哨官林就愼。身病猝重。勢難察任。竝今姑改差。何如。傳曰。允。
정조 3년
己亥八月十六日巳時。上御誠正閣。同副承旨下直守令入侍時。同副承旨南鶴聞。假注書徐鼎修。記事官金勉柱鄭東浚。龜城府使洪宅夏。古阜郡守趙鎭憲。南海縣監盧廷尹。萬頃縣監李光彬。楊根縣監李命熙。果川縣監李曾祜。以次進伏訖。上曰。守令以次進前。宅夏進伏。奏職姓名。上曰。下去善爲。可也。鎭憲進前。奏職姓名。上曰。古阜本是弊邑。汝須下去善爲。可也。光彬進前。奏職姓名。上曰。七事奏達。可也。光彬奏七事。上曰。下去善爲之。可也。廷尹進前。奏職姓名。上曰。初拜守令乎。廷尹曰。然矣。命誦七事後。上曰。下去善爲。可也。命熙進前。奏職姓名。命誦七事後。上曰。汝誰之族乎。命熙曰。海雲君槤之子也。上曰。下去善爲。可也。曾祜進前。奏職姓名。命誦七事後。上曰。下去善爲。可也。命守令先退。命書傳敎曰。予其可捨卿歟。卿胡不諒予肝膈之諭。復尋辭單乎。卿於昨年引疾求解也。予謂卿曰。卿病不至難强。而欲遂鞶褫之懇者。終非做實底道也。卿能記有否。況卿年紀雖高。精力無異强壯。此不但予以爲然。抑亦通朝之所共知者。則卿今縱有一時無妄之憂。不日自臻勿藥。卿豈忍因此而便作決退之階歟。然則卿之待予。何乃太薄也。予則必不欲捨卿。卿則必欲辭予。予於是乎重爲之慨咄。殆忘寢食也。噫。卿若一念體國。不擇夷險。則試看今日之國勢世道。是豈元老告退之時也。卿久居中書。思欲一遞之意。予亦體諒。而卿其思之。以卿之身視國家。孰大孰小乎。孰輕孰重乎。然則卿以卿一身之瘁惱。欲圖養閑之方者。不亦未盡商度而然乎。昨於初度之批。予意略已及之。卿不惟不思改圖。請告若前。予則以爲卿於此擧。不無所失也。予小子以否德。忝承艱大。溢目憂虞。觸事瘡疣。雖以朝著之上言之。規模立乎。風俗正乎。法紀張乎。詖邪熄乎。凡此四者。迄無一事之底定。滾滾囂囂。如車無輪。如舟無楫。冥谷迷津。指無所向。則雖謂之岌岌乎殆哉可也。忍可捨卿熟練之手。更求別人乎。卿雖不自恤。獨不念卿所莅之地。所叨之職乎。設使卿有不可强之情勢。惟予在矣。卿可恃以無恐。又況初無一毫難安之端。而忽復言病至此者。果何意義歟。然今天氣過涼。兼以朝晝異候。此時調將。易致失宜。卿其卽停所上之單。便意善攝。俟小間造朝。無負予小子區區之望事。遣承旨敦諭于領議政。命退。諸臣以次退出。
정조 3년
己亥八月十六日午時。上御誠正閣。左承旨左副承旨入侍時。行左承旨鄭民始。左副承旨徐有防。記事官李兢淵金勉柱鄭東浚。以次進伏訖。上曰。領議政敦諭傳敎。有可改處。持入。賤臣承命奉進。上命改書傳敎曰。予其可捨卿歟。卿胡不諒予肝膈之諭。復尋辭單乎。卿於昨年引疾求解也。予謂卿曰。卿疾不至難强。而欲遂鞶禠之懇。終非做實底道也。卿能記有否也歟。況卿年紀雖高。精力無異强壯。此不但予以爲然。抑亦通朝之所共知者。則卿今縱有一時無妄之憂。不日而自臻勿藥。卿豈忍因此而便作決退之階歟。然則卿之待予。何乃太薄也。予則必不欲捨卿。卿則必欲辭予。予於是乎重爲之慨咄。殆忘寢息也。噫。卿若一念體國。不擇夷險。則試看今日之國勢世道。是豈元老告退之時也。卿久居中書。思欲一遞之意。予亦體諒。而卿其思之。以卿之身視國家。孰大孰小乎。孰輕孰重乎。然則卿以卿一身之勞瘁。決意圖養閑之方者。不亦未盡商量而然乎。昨於初度之批。予意略已及之。卿不惟不思改圖。請告若前。予則以爲卿於此擧。不無所失也。予小子以否德。忝承艱大。溢目憂虞。觸事瘡疣。雖以朝著上言之。規模立乎。風俗正乎。法紀張乎。陂邪熄乎。凡此四者。迄无一事之底定。滾滾囂囂。如車無輪。如舟無楫。瞑谷迷津。指無所向。則雖謂岌岌乎殆哉可也。忍可捨卿熟練之手。更求別人乎。卿雖不自恤。獨不念卿所莅之地。所叨之職乎。設使卿有不可强之情勢。惟予在矣。卿可恃而無恐。又況初無難安之端。而忽復言病至此者。果何意義歟。然今天氣過涼。兼以朝晝異候。此時調將。易致失宜。卿其卽停所上之單。便宜善攝。俟少間造朝。無負予小子區區之望事。遣承旨傳諭于領議政。上命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐直。右副承旨李枰坐。同副承旨南鶴聞坐。注書李兢淵藥院直一員未差。假注書徐鼎修仕直。事變假注書未落點。
정조 3년
南鶴聞啓曰。大司憲趙時俊牌招未下。執義兪彦鏶。掌令金鍾厚李身晦在外。持平二員未差。今日以監察茶時之意。敢啓。傳曰。知道。
정조 3년
李義翊啓曰。再明動駕。雖是城外。纔經陵幸。除弊之道。不可不乏。殿座處所房闥修補修理等事。使之除之事。已有所下敎。果依此擧行乎。問于該曹以啓事。命下矣。問于戶曹則以爲。今此動駕時殿座處所修補修理等事。自摠戎廳爲之。故日前聽傳敎後。卽爲知委於摠戎廳。而本曹則元無擧行之事云矣。敢啓。傳曰。知道。
정조 3년
李義翊。以兵曹言啓曰。今此動駕在近。本曹堂上守宮及侍衛。不可不備。而新除授參知閔台爀。與參判金履素爲內外從四寸。應避之嫌。不得行公。在下當遞。自有前例。令政院稟旨變通。以在京無故人。口傳差出。待下批牌招。以爲備員之地。何如。傳曰。允。
정조 3년
吏曹口傳政事。以李亨元爲兵曹參知。
정조 3년
以洪忠監司李秉鼎狀啓。以不待下諭。擅自還營。惶恐待罪事。傳于李義翊曰。勿待罪事。回諭。
정조 3년
徐有防。以兵曹言啓曰。依傳敎。別試射初試時。將校禁軍等柳葉箭貫一中騎芻一中及標下軍鳥銃貫一中入格之類。別單書入。而各差備等除初試應試人。別單一體書入之意。敢啓。傳曰。知道。
정조 3년
李義翊。以禁衛營言啓曰。卽接宣傳官廳報狀。則本營兼內吹細樂手尹長壽移差。代以徐好大權差。自驪州充數上來矣。昨日本營中軍。眼同試取。則邊大仁。差備稍勝。身手根着。亦爲可合。故以邊大仁付標事。報來矣。徐好大。初雖隨駕。今非兼內吹。則似不當擧論於別試才。邊大仁。今雖付標。亦非兼內吹隨駕之卒。竝不許參試。何如。傳曰。允。
정조 3년
徐有防。以禁衛營言啓曰。依傳敎。今此別試射初試時。本營將校軍兵等騎芻一中鳥銃貫一中入格之類。別單書入之意。敢啓。傳曰。知道。
정조 3년
徐有防。以刑曹言啓曰。今番疊呈上言人平安道咸從府定配罪人方友範之奴可金。執捉査問。則以爲本非友範之奴。而以京居私奴同伊。爲金宗儔稱名人所敎。誘以友範奴子樣代現云。故金宗儔處。又爲推問。則以爲渠以咸從府定配罪人。欲爲上言蒙放之計。向京上來之際。同邑定配罪人方友範。亦請其上言。故以渠之奴名及友範奴名。竝呈上言。果爲的實云。渠以定配罪人。肆然逃躱。敢爲上言。又以友範奴名替呈。上言者。情狀萬萬痛駭。罪人金宗儔。依法典。決杖一百。還發配所。奴同伊假名代現之罪。亦爲照法勘處。而當該配所官。常時不能檢飭。使莫重定配罪人有此逃還上言之擧。而矇不覺察。後弊所關。不可無懲。咸從府使申鳳周。令該府拿問處之。何如。傳曰。允。
정조 3년
獻納李命勳啓曰。臣愚迷謭劣。本不合於淸朝耳目之任。而頃者南城陪班。旣被承宣之請推。有不可晏然於見職。故敢引當遞之義。有所陳章矣。及承批音。未蒙恩遞。臣之惶隘悶蹙。尤無所容措。諸臺旣皆以此引避鐫遞。則臣之去就。宜無異同。其何可一刻冒據於臺次乎。請命遞斥臣職。答曰。勿辭。徐有防啓曰。獻納李命勳。再啓煩瀆。退待物論矣。傳曰。知道。
정조 3년
領議政金尙喆箚曰。伏以臣之唐突尋單。是誠疾痛之呼父母。而忱誠淺薄。未能感聖聰而回天意。每一申籲。輒蒙隆渥之諭。臣誠五情如擣。一身靡措。非榮伊罪。此豈臣分之所敢安哉。噫。如臣無狀。出入鼎席。今爲十四年。逮夫我聖上御極之後。一直受任。四載于玆。無所猷爲。徒費廩祿。年迫謝事。當去未去。聖眷曲庇。雖不斥退。人心善恕。雖不刺論。沒廉甚矣。包羞久矣。迄可休矣之懇。每有陳達於前後筵席。必遞乃已之意。亦嘗披瀝於昨秋三箚。苟使臣有足以一半分藉手。則得千一難逢之會。處三事可爲之地。豈不欲思日贊贊。而爲此自退之計哉。斷斷此心。神鬼可質。獨臣之俯仰慙恧者。從前祈免。非止一二。而一番敦勉。輒必冒出。名曰相臣。如臣去就之猖狂。古往今來。未之聞焉。臣不愧人。人不愧臣乎。昨日聖諭中。久居中書。予亦體諒之敎。聖念及此。德意藹然。臣方三復激仰。自不覺戚戚于中。而若臣今日乞遞。卽病也。自來宿病。又添目下寒疾。頑痰塞胸。晝宵咆哱。食治全失。神氣漸脫。委身床席。閉戶呻楚。實有許久彌留之慮。堂堂政事之府。非臣養病之坊。一日虛縻。十分惶悶。敢爲此呈告究竟之計。而豈意停單之敎。已極諄複。善攝之諭。若是委曲。在臣道理。曷敢不仰體。而旣無轉動之勢。徒積瘝曠之罪。狼狽悶阨。如添一疾。凡有朝臣之以情以病。無不遂體下之恩。而殿下於臣。天地也。父母也。豈使臣獨抱向隅之歎乎。情窮勢極。不得不更此呼號。儻蒙聖慈曲垂矜諒。盡解臣本兼諸任。置之樞府散局。俾得歌詠聖澤。以終餘年。則生殞死結。當如何報之也。臣無任瞻天祈懇之至。取進止。答曰。省箚具悉卿懇。昨日敦勉。備悉心腹之諭矣。今朝卿果撤單。此心欣喜。曷可勝言。予旣知卿心。卿又體予意。更何必多誥爲哉。美𧏮自可勿藥。動駕又在不遠。卿其安心善攝。俟間造朝。以副予企想之意。仍傳曰。此批答。遣承旨傳諭于領議政。
정조 3년
行大司諫鄭晩淳疏曰。伏以日吉辰良。低謁二陵。信宿南城。玉體彌康。淸蹕穩旋。臣民慶忭。曷有其極。仍念臣甫闋喪制。豈有世念。而諫省除命。適下於幸行隔日之際。陪扈義重。不敢言私。黽勉出肅。仍爲隨駕。臣旣已就職行公。則豈敢更爲辭巽之計。而第臣老父。今年八十有一矣。篤老氣力。居常凜綴。近因日氣之不調。患感忒甚。食飮全廢。臣方左右扶將。末由暫移。今因僚臺處置。召牌儼臨。而無路趍承。臣罪至此。實無所逃。伏乞聖慈。俯賜矜諒。亟許鐫削。俾便救護。因治臣違傲之罪。以肅朝綱。不勝幸甚。臣雖在方寸焦灼之中。而一段沬血之忱。有不能自已。敢效沐浴之義。惟聖明留意焉。噫。鄭妻之千妖萬慝。龜柱之窮凶極惡。卽前古所無之逆。寔覆載難容之賊。三司合辭之論。喉院鎭日之啓。可見人情所同。不欲與賊俱生之意。而畢竟處分。不過出置近島。先加圍籬而止。蘊釀之禍根尙在。亂逆之窩窟未破。王政之失刑。姑不暇論。實不知何樣禍機。伏在幽隱之中。思之及此。寧不凜然。伏乞聖明。快揮乾斷。亟從三司之請。其餘合辭中事係懲討者。竝卽允許。使人心底定。國勢永鞏焉。答曰。省疏具悉。所陳當留意。卿其勿辭。救護父病。
정조 3년
獻納李命勳疏曰。伏以祗謁陵寢。聖慕克伸。日吉辰良。回鑾萬安。臣民慶歡。曷有其極。仍伏念臣譾劣愚迷。百無肖似。淸朝耳目之任。豈有一分冒玷之勢。而只緣懲討之論方張。沐浴之義是重。前後臺端。有除輒膺。自顧慙恧。靡所容措。惟其性旣儱侗。事多生疎。日昨陪扈。擅移班次。至有承宣之請推。臣之昏謬蒙昧。於是乎益著矣。以此情踪。何敢一刻晏然。復速無恥之譏哉。玆控短章。仰瀆崇聽。伏乞聖慈。俯垂諒察。亟遞臣職。俾安私分焉。臣方自引。豈敢以言官自居。而第念國賊尙容假息。而王綱益頹。君讎忍戴一天。而人彝不明。憂憤所激。有難終默。噫嘻痛矣。鄭妻射日之凶謀。龜柱滔天之逆案。思之則骨驚心寒。紀之則傾海罄竹。三司合辭而誅之。喉院陳啓而討之。上而搢紳。下而輿儓。遠而八域之人。皆曰此賊可殺。則巨慝之終難容貸。群情之愈久益激。於此亦可見矣。以殿下之明聖。凡於政令施措之間。雖微事末節。無不深察而悉究。則今此討逆之義。爲天常民彝之大者。宜無所遺燭而留難。猶且累歲相持。一味靳允。及夫畿甸出置而隱憂未除。海島加棘而偃息自如。殿下誠以此爲足懲亂賊而絶禍源耶。年來逆變層生。誅討隨加。而厚麟範能之伏法。根柢則未鋤。量𨩌後翼之就戮。窩窟則未破。今乃剪其枝葉。而不思叢孽之復生。伐其狐兎。而不慮豹狼之尙在。嗚呼。是何王章之不嚴而刑政之太弛也。臣竊因是而思之。此莫非如臣魯劣。濫叨言責。未能沬血碎首。積誠回天之致。臣方自訟愆尤。而以我聖上神武英斷。亦何不赫然奮威。奉天行討。振國法於幾墜。明人紀於將晦也。臣愚死罪。亦不能無憾於天地之大。而直欲繼之以痛哭流涕也。伏願深加三思。亟誅兩賊。以洩神人之憤焉。噫。目今請討中諸賊。孰非可誅。而至如相福瑩中相集之包藏禍心。附麗凶逆之徒。尤不容一日假貸於覆載之間。臣謂廓揮乾斷。快施當律。斷不可已也。臣無任屛營祈懇之至。答曰。省疏具悉。處分意在。爾其勿辭察職。
정조 3년
正言李亮載疏曰。伏以鑾路和淸。回駕萬安。慶忭之忱。朝野攸同。伏念臣跡本孤寒。才且空疎。僥倖一第。自知踰分。閉門藏拙。望絶榮塗。不意今者。誤恩下逮。責臣以臺閣之任。臣伏奉除命。且驚且愓。莫知措躬之所也。夫臺閣爲任。不輕而重。苟非風采足以動人。言議足以聳世者。莫宜居之。如臣無似。豈有一毫彷彿於是職也哉。私分之所不敢安。公議之所不當允。臣雖欲貪榮而冒進。其於人器之不稱何。伏乞聖明。亟許遞免。以便公私。臣於乞免之章。不宜贅及他說。而國賊未誅。愚衷自激。敢此臚陳。惟聖明察納焉。嗚呼。亂逆何代無之。而龜柱之大罪。往牒之所未見。鄭妻之妖凶。前代之所未有。食其肉而寢其皮。猶未足以洩神人之憤。而一則止於荐棘。貸其妖腰。一則止於出置。保其亂領。殿下若以爲。雖逆而不必懲討。則自古凶逆。豈有不懲討者。而如不可懲討。則春秋綱目之書。亦將廢棄而不可讀矣。如此義理。臣實未曉。殿下若欲懲討。而務於愼重。持久不欲卽決。則凡事持久。或有可處。而至於懲討之典。則決不可持久。置之於欲殺未殺之間。而持久不決。此實深可慮者。雖使持久之爲可。四三年持久。亦已愼重之至矣。臣以此思之。終未喩聖意之所在也。至於合辭中諸賊。有不可一日容貸於覆載之間。一向靳允。致使王章未伸。國人齊憤。此尤臣之憂慨者也。伏乞聖明。廓揮乾斷。亟正兩凶之刑。快施諸賊之誅。使千百代之下知有所懲懼焉。今番陵幸時。傳命宣傳官之與具敏和家奴相詰。以致信箭之傷折者。此實未聞之事。莫大之變。儒臣之請竄具敏和。請誅其奴。固爲得體。而至於傳命宣傳官。則少無論罪之辭。臣實未曉其何故也。信箭乃所以爲傳命。則其爲嚴重當如何。而身爲傳命之臣。使莫重信箭爲他所折。臣固未詳聞其時委折之果何如。而第其奉命無狀。致辱君命。其罪亦大。臣謂其時宣傳官。施以刊汰之典。可也。臣無任屛營祈懇之至。答曰。省疏具悉。處分意在。已諭於三司。許湛事依施。爾其勿辭察職。
정조 3년
慶尙道進士申㬨申光翕金正根。幼學徐有沂安師駿姜浚李竣相姜浣安明逸金應八申思復徐謹修安明迪趙益鎭柳剡姜沃李商衡安明澤安明卨徐建修金應弼金應柱申曮徐遠修朴良儁申晊申𣊪金應秋李夏相申光協金源慶姜沈柳時沃姜潑安宏安宬徐穆修李訒申𣇼姜益煥安寬朴時虎朴時集申馥申光範金益淳金宗錫朴時協李斗秀羅景洙羅得洙姜梀姜始煥李命龍李講徐有淵南燮陽安騫安㝡姜周煥羅相五姜濟煥孫以復柳潝李希泰李後光柳浚申晫柳沃柳秀垕姜櫟李弘道金周鐸金象九鄭相玉孫以觀孫以震金珩申光五安𥦺金象德孫以升洪大源洪大勉柳時根金萬根權用中金汝錫金載錫金瑞圭金東道權鳳儀權得中李商梅李商球安寊安寗金一根任鎔金美根姜樂任鐸金慶基金顯基權弘運權達禧李慶來金瀁慶金宗運徐宇修姜業柳時英申昕安宷安明會姜榰申金相采安明述南應奎孫時龍權漸來權復運姜柙柳時春南顯奎徐泳修金善根姜柏安明灦申金宅淳柳時達全益顯姜必煥洪建羅宅洙朴時翕李殷相姜晉煥金應五姜栽申安宖洪大振任泰源權海運金英宅金學基權尙義金鋮金宗宅權東運金慶宅權重萬金普宅權尙仁權鳳韶等疏曰。伏以臣等於再昨年。以先正臣文正公金尙憲書院之改建本縣。宣以表額事。陳疏叫閽。未蒙允兪。臣等相顧愕眙。不勝抑鬱。繼之以訝惑之至。臣等旣知斯院之請。初無疊設之嫌。又非新建之比。則臣等宜卽繼籲。期回天聽。而伊後國家有事。瀆擾是懼。因循至今。含默踰年。臣等所以上孤明時。下負公議者。厥咎斯大。悚恧曷已。第竊伏念。明時終不可孤。公議終不可負。則臣等今日之相率以來。復陳前疏之意者。雖犯煩聒之罪。亦可見仰禆風敎。欲伸天地間一大義理之區區苦忱矣。臣請冒死而言之。嗚呼。金尙憲之身任道學。手植綱常。俾吾東土得免被髮而左袵。以仰答皇朝父母之恩。而永有辭於天下後世者。雖愚夫愚婦。亦旣再熟而口誦。皆知尊慕之不能已。則臣等豈敢强作口談。妄加尙論。以爲藉手之計乎。然則臣等之爲此擧者。有三不可已焉。曷謂之三也。洪惟我主上殿下。以孝廟有道之孫。承孝廟遺大之業。一心紹述。四載勤篤。皇壝展禮。每切拱北之誠。廈氈講討。克闡必東之義。而凡所以扶風植化之方。靡不眷眷致意。將使一部春秋之義。煥然復明於世。是以先正臣宋時烈。追配孝廟庭享也。一二章甫之疏。纔徹於宸聽。而百年靡遑之典。奄成於一朝。則夫豈尺牘。有能感天而致此哉。槪可見聖人之意。有所曠感。廓然乾斷。不必待群不之言而然者矣。夫旣如是。則尙憲之精忠大節。皎如日星。雪窖歸來。素履冞堅。脫際孝廟。若將有爲。而天不憖遺。志業未就。此不但忠臣志士之淚。長灑於千載之下。而古所謂恨不同時之歎。亦應耿耿於殿下之淵衷矣。然則以殿下今日之政。循臣等今日之請者。斯豈非當務之先而難失之會哉。此臣所謂不可已者一也。噫。節義不如尙憲。道學文章。又不如尙憲。而特以其杖屨之所少淹。絃誦之所暫疑。在處院享。以致崇報之義者。指猶不可勝屈。而朝家不以濫。曲循士論。侈之以華額。腏之以豊享。則此實出於列聖朝崇奬扶植之意。而亦可見一端公議之不可泯者也。況此安東一區。卽尙憲桑梓之鄕。而守義遯荒之所也。木石舊居。十年之血淚未乾。西磵新號。晩歲之霜節是揭。斷崖殘麓。猶帶餘芬。一草尺木。尙留咳唾。則夷齊西山。未必專美於前。而顧此安東。卽尙憲之西山也。魯連東海。宛然復覩於今。而惟此安東。乃尙憲之東海也。以尙憲而不合院享。以院享而不必遺居則已。如其不然。而必求尙憲可院之地。則夫孰曰安東。非其所也。噫嘻。往在戊午。一種悖類之事。尙忍言哉。堂宇粗完。廟貌纔成。而朋嘯黨聚。斧斫鄕倒。城門爲之不開。官長莫可奈何。以夷虜敬服之節。遭彼輩侮辱之變者。從古釀父老之涕。至今與童孺之歎。則又況士林之指點遺墟。倍切江漢之思者。當復如何哉。此臣所謂不可已者二也。再昨年聖批有曰。先朝處分之罪毁院儒。而不許復建。可仰聖意。噫。惟我英宗大王處分之嚴正。尙令人欽仰感服。有以戢頑悍無賴不有國法之習。而特其改建之典。尙今未遑者。豈英宗大王之意以爲。旣毁者不必改爲。致有紛爭之端而然哉。此實有由然焉。蓋自辛酉令甲之後。喉院阻搪。成一禁防。凡係院疏。俱未登徹。故嚴畏分義。遵守憲典。未嘗敢以改建之疏。一番仰干於黈纊之下。則此實非下有所請而上不之許者也。嗚呼。英宗大王。持推尊周之念。每軫曠世之感。雖忠良之殘裔遺昆。尙且優恤之收錄之。儻令此疏。得陳於丙申之前。一經睿覽。則臣愚死罪。竊以爲享宇再完。恩額斯煥者。亦或有年所矣。今我殿下。上承志事。下軫修擧。一政一令。一事一爲。莫不本之於大一統尊大義之念。而以之揄揚先休。崇奬舊德。雖以近日事言之。秋謁之禮。特展於寧陵者。可仰聖意所在。不但爲應行之節文。而駕臨南城。先命賜祭於顯節之祠。竊伏想凝鑾駐蹕之際。指點尙憲裂書慟哭之處。想像尙憲有經幾殊之事。而聖懷之咨嗟興感。必有倍於他日。則今於其院事。何必拘於先朝之未有成命。而不思所以修闕典擧欠事之道乎。此臣所謂不可已者三也。嗚呼。告君之辭莫嚴。享神之道莫重。以莫嚴莫重之事。可已而不已則諂也。不可已而已之則慢也。臣等雖生長下土。寡見昧識。亦我殿下化理中一物耳。豈敢以可已之事。瀆告於四聰之下。以自陷於諂君諂神之科哉。抑臣已有所不得已行之而不得不仰告者。請冒鈇鉞而畢其說。夫安東之不可無尙憲之院者。非但一鄕之所知。卽一道之所知也。非但一道之所知。乃一國之所知也。以一國之所知。而顧玆一片淨土。終無妥靈之所。則此豈徒臣等一鄕之恥而已哉。是以曾於西磵遺址。營立數間書舍。以表地不忍廢之義。而仍倣朱夫子滄洲精舍紙牌行祀故事。略擧薦嚴祭菊之儀。其在寓慕之誠。雖或少伸。而實亦有歉於崇奉大賢之禮。此豈非一國之所共恥哉。一國之所共恥。而不以告殿下。則臣等之罪也。殿下若以此事。謂之不可已也。則向所謂三不可已者。殿下又豈可謂之可已而不已乎。噫。生而有功於斯也者。死而必享其崇報。自是古今之通義。則若尙憲者。雖家築宮墻。戶列俎豆。猶不爲泰。而顧今腏食之宇。曾無專享之設。尤豈非聖明之一大欠典乎。蓋人如尙憲。而地非安東。則臣等初何敢請也。地雖安東。而人非尙憲。則臣等又何必聒也。上而有聖明之君。下而有公共之論。而以時則明良相過。大義是講。群彦彙征。彝敎是植。則臣等生先正之鄕。慕先正之德。而不以此地之宜此院。此時之宜此言。齊聲仰籲於九重之天。是負此地也。不惟負此地也。是負先正也。不惟負先正也。是負殿下也。殿下將臣此疏。詢于旌招之列。詢于廟堂之彦。採其公議之所同者。然後特許改建。仍賜華額。以礪風敎。以光斯文焉。臣等治疏將上之際。得伏見驪州儒生尹錫東疏批下者。有曰祗謁陵寢。餘懷憧憧。仍許其先正臣宋時烈院宇建設之請。臣等於此。尤以見我殿下今日之意。不獨爲先正地也。嗚呼。金尙憲與宋時烈。同德同心。同修尊攘之義。同配孝廟之庭。而苟於院祀之儀。獨阻特許之恩。則其所悵歎抑鬱。豈獨結於臣等之心而已哉。然則殿下。今日必有油然而感者。而臣等此行。亦可謂天與其便矣。惟聖明。留神垂察焉。臣等無任祈懇激切之至。答曰。省疏具悉。書院事。旣問儒賢。爾等退修學業。
정조 3년
己亥八月十七日。記事官姜彙鈺。義禁府啓目。鄭燦欽其父其祖。同時就捕。當初處分。旣分輕重。則到今疏釋。宜無異同。上裁。何如。傳曰。卿府回啓。甚是兺不喩。同是身故。而罪重而受刑者已蒙宥。罪輕而不受刑者未蒙宥。揆以王章。甚爲顚倒。依回啓施行爲良如敎。
정조 3년
刑曹啓目。觀此崔厚曾原情內辭緣。係是山訟。令漢城府稟處。何如。傳曰。依回啓施行爲乎矣。與咸昌私奴全奉伊上言山訟事。事件無甚異同。依其判付。自卿曹直爲行會本道爲良如敎。
정조 3년
刑曹啓目。觀此沈孝一原情。係是山訟。令漢城府稟處。何如。傳曰。依回啓施行爲乎矣。與咸昌私奴全奉伊上言山訟事。事件無甚異同。依其判付。自卿曹直爲行會本道爲良如敎。
정조 3년
刑曹啓目。觀此全奉伊原情。則係是山訟。令漢城府稟處。何如。傳曰。依回啓施行爲乎矣。許久滯囚營獄。亦足可恤。山地必是外邑。令該道道臣定査官親執。詳覈公決後。使之狀聞事。自卿曹直爲行會爲良如敎。
정조 3년
刑曹啓目。觀此兪命煥原情。係是山訟。令漢城府稟處。何如。傳曰。依回啓施行爲乎矣。與咸昌私收全奉伊上言山訟事。事件無甚異同。依其判付。自卿曹直爲行會本道爲良如敎。
정조 3년
刑曹啓目。觀此朴東佐原情。係是山訟。令漢城府稟處。何如。傳曰。依回啓施行爲乎矣。與咸昌私奴全奉伊上言山訟事。事件無甚異同。依其判付。自卿曹直爲行會本道爲良如敎。
정조 3년
己亥八月十七日巳時。上御誠正閣。左副承旨入侍時。左副承旨徐有防。假注書徐鼎修。記事官李信祜鄭東浚。以次進伏訖。上命書傳敎曰。今番陵幸。軍兵偏苦。別設試射。不但仰述故事。意在慰悅軍情。初意則亦不欲因此亂雜。故規矩書下時。只言二中。不言二分矣。以此之故。如柳銃之貫一中。騎芻之一中。皆是瑞葱臺規矩之二分。而今番不在入格中。此當初傳敎中二分之分字。書以中字之致也。以此數赴會試。則將無入格之人。殊非予本意。初試規矩傳敎中。柳葉箭騎芻鳥銃二中。改以二分書出。仍令各該營門。柳銃之貫一中以上。騎芻之一中以上之爲瑞葱臺二分畫者。更爲別單書入。付諸會試。使規矩不至更變。而兼眎寓予慰悅之意事。卽爲分付。又命書傳敎曰。再明動駕。雖是城外。纔經陵幸。除弊之道。不可不念。殿座處所房闥修補修理等事。使之除之事。已有所下敎。果依此擧行乎。問于該曹以啓。又命書傳敎曰。訓局軍兵。勞苦可悶。故今番特令除隨駕者。意有在焉。再明日動駕。雖是城外。不過咫尺。斥候伏兵。一竝安徐事。分付本都監。又命書傳敎曰。今番動駕時。旣除本局軍兵勞苦之弊。則設布帳。除亦無妨。徒煩轉輸。置之事。分付都監。又命書傳敎曰。扈衛軍官。旣命勿爲隨駕。忠壯將忠翊衛將隨駕。亦爲安徐事。分付。又命書傳敎曰。建陽門西營入直禁衛軍兵。集春營東營入直御營軍兵。勿以都監軍兵替代。各處只存三分一留營。餘竝屬之前後廂。以充各四哨之數事。分付該營。仍令兵曹節目中。使之付標。又命書傳敎曰。今番鍊戎臺別試射時。扈衛軍官除隨駕事。分付。原節目付標。以別試射時。時原任大臣宗宰入侍。取稟。命書傳敎曰。依例爲之。又命書傳敎曰。觀此黃海水使狀啓。似是一邊將渰沒之事。師律係焉。雖謂之變怪。可也。若無別般奸情。安有船格則多不死。鎭將獨自渰沒之理乎。自朝家。此而泛視。則後來渰沒之弊。不但至於僉使而止。以此意。自備局措辭。嚴飭該道道帥臣處。各別廉探。鉤得事情以聞。又命書傳敎曰。吾叉浦僉使崔恒奎。赴操之路。船敗渰死云。殊極驚慘。令該曹恤典題給其妻孥事。分付。命退。諸臣以次退出。
정조 3년
己亥八月十七日酉時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命讀奏領議政金尙喆箚子。上曰。領相之卽撤辭單。誠可幸矣。民始曰。昨日敦勉。極其懇摯。令人感泣。豈復爲尋單之計乎。上命書批答。又命書禁府公事判付。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書未落點。
정조 3년
鄭民始啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 3년
傳于南鶴聞曰。坐直承旨入侍。
정조 3년
吏曹口傳政事。奎章閣直閣金宇鎭。兼校書校理金宇鎭。
정조 3년
兵曹口傳政事。以朴祐源爲北評事。
정조 3년
徐有防。以奎章閣言啓曰。本閣直閣金宇鎭。時無職名。令該曹口傳付軍職。何如。傳曰。允。
정조 3년
兵曹口傳政事。副司果金宇鎭。
정조 3년
鄭民始。以司僕內乘。以一二提調意啓曰。明日擧動敎是時。本寺正。例爲進輿差備。而正李度默。移拜外任矣。其代。卽令該曹口傳差出。以爲差備之地。何如。傳曰。允。
정조 3년
吏曹口傳政事。以洪明浩爲司僕正。
정조 3년
鄭民始。以兵曹言啓曰。依下敎。玉轎陪燈籠軍初試試取後入格之類。單子書入。而其餘除初試各差備等別單。更爲釐正以入之意。敢啓。傳曰。知道。
정조 3년
南鶴聞。以兵曹言啓曰。今此親臨別試射時。羽林衛將黃命耇。當爲赴試。而今方入直。以出番兼司僕將李壽鵬。待宿衛所令箭替代。應射後還爲入直之意。敢啓。傳曰。知道。
정조 3년
鄭民始。以宿衛所言啓曰。今此別試射殿試時。本所所管將校軍兵小名成冊修入後。有頉之類。試記中。依例懸頉之意。敢啓。傳曰。知道。
정조 3년
又以宿衛所言啓曰。今此別試射殿試時。本所所管內外各處入直將官軍兵。各自該營。啓稟出用矣。待標信下。發令箭出送。建陽門入直攔後軍隨駕。代銅龍門入直鄕軍十名除出。哨官率領來直。而還宮後。竝還入直之意。敢啓。傳曰。知道。除標信擧行。
정조 3년
南鶴聞。以訓鍊都監言啓曰。十九日親臨會試時。本局把摠李柏然。哨官洪成龜。當爲赴試。而入直於金虎門。以出番把摠金徽柱。哨官李瑞白。待宿衛所令箭替代。應試後還入直之意。敢啓。傳曰。知道。
정조 3년
又以禁衛營言啓曰。今此鍊戎臺擧動時。建陽門西營入直禁衛軍兵三分一留營。餘竝屬之前廂。以充四哨之數事。命下矣。建陽門西營兩處入直軍兵三分一。各其將官。率領仍直。其餘三分二。出赴陣上。而待宿衛所令箭擧行。本營入直騎士。番將率領。亦爲參陣。而還宮後。竝還入直之意。敢啓。傳曰。知道。
정조 3년
又以摠戎廳言啓曰。本廳中軍鄭與曾。身病猝重。勢難察任。當此動駕隔宵之日。合有變通之道。改差。何如。傳曰。允。
정조 3년
又以御營廳言啓曰。今此鍊戎臺擧動時。東營集春營入直軍兵三分一留營。餘竝屬之後廂。以充四哨之數事。命下矣。東營集春營入直軍兵三分一。各其將領。率領仍直。其餘竝屬後廂。入直騎士。番將率領參陣。還宮後竝還入直。而待宿衛所令箭。擧行之意。敢啓。傳曰。知道。
정조 3년
沈念祖。以義禁府言啓曰。明日擧動時。各差備都事。當爲備員。出使都事尹廷烈。令該曹口傳相煥。以爲分排之地。何如。傳曰。允。
정조 3년
又以義禁府言啓曰。時囚罪人。以草記照律事。命下矣。時囚罪人李殷模。接慰官差下之後。謂有情私。規避不赴。事極可駭。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。李殷模。杖八十收贖。奪告身三等。放送。何如。傳曰。允。
정조 3년
己亥八月十八日。記事官姜彙鈺。刑曹僞造罪人金奉鎭更招啓目。傳曰。滯獄多年。受刑又近百次。頑忍抵賴。旣服復拒之狀。尤極痛駭。如前除良。各別推覈。以爲加刑得情之地爲良如敎。
정조 3년
刑曹殺獄罪人李千奉加刑啓目。傳曰。獄老生奸。輸情無路。殊非重償命之義。此後段除尋常。更良各別嚴刑。期於取服爲良如敎。
정조 3년
刑曹僞造御寶罪人朴𤩕加刑啓目。傳曰。始旣遲晩。旋卽變辭。獄情遷就。迄無出場。殊甚痛駭是如乎。更良加刑得情爲良如敎。
정조 3년
刑曹殺獄罪人李光點加刑啓目。傳曰。閱推經年。抵賴至今。殊極痛駭兺不喩。原其情節。勿論可恕與不可恕。一味例刑。決折無路。此後段另加審覈。仍又加刑。以爲期於輸款之地爲良如敎。
정조 3년
刑曹僞造御寶罪人金龍河加刑啓目。傳曰。死囚何限而至於此囚段。以渠所犯。特蒙曠蕩之典。曾已減死酌處。則猶不知戢。致有再犯僞造之擧。其爲痛駭。又非諸囚之比是如乎。如前除良。各別閱覈。加刑得情爲良如敎。
정조 3년
己亥八月十八日午時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。勢難遠赴。北評事金宇鎭。仍任閣職。其代。口傳差出。催促下送。又命書公事判付。上曰。時囚照律以草記。今日內爲之事。分付。上命退。諸臣以次出。
정조 3년
己亥八月十八日申時。上御誠正閣。坐直承旨入侍時。左副承旨徐有防。假注書徐鼎修。記事官李信祜鄭東浚。以次進伏訖。上命書傳敎曰。聞有實病人。又有不爲仕進人云。右承旨李義翊。右副承旨李枰。倂許遞。又命書傳敎曰。行副司直沈念祖李在學承旨除授。又命書傳敎曰。承旨房仍。又命書傳敎曰。新除授承旨。牌招察任。命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。右承旨徐有防坐。左副承旨李在學坐。右副承旨沈念祖坐。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書未落點。
정조 3년
傳于南鶴聞曰。戶兵換房。
정조 3년
有政。吏批。判書趙重晦未肅拜。參判未差。參議李秉模進。行左承旨鄭民始進。以徐有成尹行履爲持平。李正薰爲正言。嚴思晩爲校理。尹行修爲吏曹佐郞。鄭若淳爲漢城判官。林濟遠爲慶尙都事。李夔爲江原都事。李洪載爲康津縣監。洪景游爲狼川縣監。折衝柳德模今加嘉善。守禦廳監官加資事承傳。姜爲兵曹正郞。朴漢奎爲兵曹佐郞。
정조 3년
兵批。判書權噵進。參判金履素病。參議洪樂彬病。參知李亨元入直。同副承旨南鶴聞進。以李徽之爲知事。李敬懋爲訓鍊都正。李潤彬爲五衛將。金相台趙麟逵爲宣傳官。李東憲爲都摠經歷。副司直李義翊李枰閔台爀權以綱宋樂申應淵。副司果朴天行單付。
정조 3년
兵曹口傳政事。以李潤國爲宣傳官。
정조 3년
事變假注書趙衍德改差。代以曺允大爲事變假注書。
정조 3년
傳于南鶴聞曰。洪忠前監司李命植。後次對日來待。
정조 3년
鄭民始。以宿衛所言啓曰。明日南小營別試射殿試時。本所所管內外各處入直將官軍兵。各自該營。啓稟出用矣。待標信下。發令箭出送。建陽門入直攔後軍隨駕。代銅龍門入直鄕軍十名除出。哨官率領移直。而還宮後。竝還入直之意。敢啓。傳曰。知道。除標信擧行。
정조 3년
又以禁衛營言啓曰。明日南小營擧動時。銅龍門西營入直軍兵。依今日例。三分一。各其將官領率。其餘三分二。出用於陣上。而待宿衛所令箭擧行之意。敢啓。傳曰。知道。
정조 3년
又以御營廳言啓曰。明日南小營擧動時。東營集春營入直軍兵。依今日例。三分一。各其將領。率領入直。其餘三分二。出用於陣上。入直騎士。番將率領參陣。還宮後竝還入直。而待宿衛所令箭擧行之意。敢啓。傳曰。知道。
정조 3년
正言李亮載啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年。亟施屛裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。新除授正言李正薰。時在京畿仁川地。請斯速乘馹上來事。下諭。獻納李命勳。以臣愚迷謭劣。本不合於淸朝耳目之任。而頃者南城陪班。旣被承宣之請推。有不可晏然於見職。故敢引當遞之義。有所陳章矣。及承批旨。未蒙恩遞。臣之惶隘悶蹙。尤無所容措。諸臺旣皆以此引避鐫遞。則臣之去就。宜無異同。其何可一刻冒據於臺次乎。引避而退。陪班諸臺。以此遞免。揆之事例。宜無異同。請獻納李命勳遞差。答院曰。不允。處置事下諭事。依啓。措辭見上
정조 3년
己亥八月十九日卯時。上詣鍊戎臺。親臨別試射擧動入侍時。行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。記事官李兢淵。假注書徐鼎修。記事官李信祜鄭東浚。以次侍立訖。上具戎服。乘輿出協陽門外。乘馬出敦化門。至彰義宮前路下馬。乘馬出彰義門。至延接所。上下馬入幕次。改具甲冑。乘馬至鍊戎臺。上改具戎服陞座。行諸將官參謁禮後。上曰。試官肅拜後就坐。可也。試官權噵具善復李長燁。參考官柳誼朴光翰趙岱。以次進伏。上曰。兵判事。極爲駭然矣。動駕時前排雙數挾輦名數。皆不稟定。試記修正。亦極雜亂。極爲駭然矣。此試記。更令修入。仍命書傳敎曰。親臨試射事體。何等嚴重。而應射諸員第次。旣無定式之敎。又無取稟之事。錯亂無統。因此而移時遲滯。大是失着。當該兵曹堂上。爲先推考。又命書傳敎曰。旣是軍行。則節目中。各營馬軍上下馬時。鳴鑼單擺開及𨫏鉢鳴吹哱鑼取稟等節。傡不磨鍊。致使各營不稟而先爲下馬。或冒雨而不設帳幕。俱非重紀律恤軍兵之意。所失大矣。兵曹判書權噵。從重推考。該色執吏下吏。令攸司從重科治。命射員。以次發矢。上曰。咫尺帳殿。喧譁忒甚。極爲駭然。禁喧郞廳丁志元。爲先汰去記過。出榻敎上曰。結束色執吏書吏。令攸司科治。出榻敎命書傳敎曰。政官牌招開政。上曰。宣傳官李潤禧改差。與未差之代。今日政。各別擇差。出榻敎。上曰。親臨試射。何等嚴重。而應射之員。不卽待令。致有遲滯。極爲駭然。上曰。都摠經歷金聖和汰去。其代。今日政差出。出榻敎鶴聞曰。殿座時東班宰臣。率多離次。侍衛殆不成樣。事甚未安。大臣外擅離諸宰。一傡推考。何如。上曰。從重推考。可也。出擧條左議政徐命善曰。親臨試射之時。宣傳官。旣有今日政擇差之敎。則在京無故者。何患無人。而忽以方在南漢之金相台擬入。殊涉不審。兵曹判書權噵。從重推考。金相台宣傳官之任改差。更令口傳差出。何如。上曰。依爲之。出擧條上曰。別試射時命官。鄭領府事爲之。出榻敎命書傳敎曰。以今番應射軍兵之數多。依古例。試射處所。設於此處。地勢狹窄。必致多日。經宿之際。軍兵勞苦之外。亦無住接之道。不可無變通。連日城外動駕。亦屬可悶。自明日。試所當移設於城內廣闊處。自兵曹。卽爲稟旨定行事。分付。兵曹判書權噵曰。明日試所。當移設於城內廣闊處。自兵曹。稟旨定行事。命下矣。城內諸所中南小營。最爲廣闊便好。以此處定行。何如。上曰。以此所定行。可也。出擧條命書傳敎曰。觀此兵判擧條。以軍兵服色。取稟。軍兵豈有服色乎。都監則依例着戰巾。禁御兩營。亦當着戰笠。極爲駭眼。兵曹判書權噵。從重推考。此擧條勿施。更爲書入。噵曰。明日親臨試射時。侍衛以下服色及隨駕各營軍兵前排數。一依今日例擧行乎。敢達。上曰。依爲之。出擧條命書傳敎曰。明日動駕時。依陵幸例。只有堂郞衙門各一員隨駕事。分付。上曰。明日動駕。挾輦軍。以二百名擧行。出榻敎試射禮畢。上具戎服。出鍊戎臺。乘馬還宮時。命書傳敎曰。自摠戎廳洞口至彰義門。捧上言。上入彰義門。由敦化門。至協陽門外。下馬乘輿。上曰。朝廷問安及翌日問安。勿爲之。出榻敎上還內。諸臣以次退出。
정조 3년
己亥八月十九日酉時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。定配罪人倭譯金大昌與金宗孝。罪名旣同。而皆是準納之人矣。訓導鄭思鈺。又與朴道詢同罪。不過不能檢督之罪也。不可事同而罰異。竝分揀放送。又若池宗賢日前上言回啓。該曹雖以特敎定配防啓。而所坐。只與次知中官相較之事。業欲疏釋。而未免混下。亦爲放送事。分付。又命書傳敎曰。以今番上言觀之。輕罪徧配。久未蒙宥者。必當夥然。此等之類。該堂就議大臣抄出。後日次對時。稟處。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐。右副承旨沈念祖坐直。同副承旨南鶴聞坐。注書李兢淵藥院直一員未差。假注書徐鼎修仕直。事變假注書黃仁炫病。
정조 3년
傳于鄭民始曰。日力不足。柳葉箭貫革及鳥銃貫革。亦爲待令於訓鍊院。
정조 3년
吏曹口傳政事。以鄭益祚金亮材李益運爲監察。
정조 3년
曺允大在外。代以黃仁炫爲事變假注書。
정조 3년
鄭民始。以兵曹言啓曰。今此南小營親臨別試射時。羽林衛將黃命耇。當爲赴試。而今方入直。以出番內禁衛將李周爀。待宿衛所令箭替代。應射後還爲入直之意。敢啓。傳曰。知道。
정조 3년
又以訓鍊都監言啓曰。二十日親臨會試時。本局把摠李柏然。當爲赴試。而入直於金虎門。以出番把摠金徽柱。待宿衛所令箭替代。應試後還入直之意。敢啓。傳曰。知道。
정조 3년
徐有防。以成均館官員。以同知館事意啓曰。陞補一年十二抄。逐朔設行。而有過限之慮。則當月念間。以限內不得爲之草記事。曾已定式矣。行大司成李普行。再度呈辭入啓。限內不得設行。令政院稟旨擧行。何如。傳曰。允。
정조 3년
南鶴聞。以義禁府言啓曰。刑曹啓辭內。咸從府使申鳳周。令該府拿問處之事允下矣。申鳳周。以兼營將守令。時在任所云。依例發遣府羅將。差兼官後拿來。何如。傳曰。允。
정조 3년
又以義禁府言啓曰。全羅監司鄭一祥狀啓。據刑曹粘目內。康津縣監李敬一。移本府處之事。允下矣。李敬一。時在任所云。依例發遣府羅將拿來。何如。傳曰。允。
정조 3년
己亥八月二十日卯時。上詣南小營。親臨別試射擧動入侍時。行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。記事官李兢淵。假注書徐鼎修。記事官李信祜鄭東浚。以次侍立訖。上具戎服。乘輿出協陽門外。乘馬出弘化門。詣南小營陞座。上曰。訓鍊院柳葉箭鳥銃分所試取時命官。鄭領府事爲之。柳葉箭分所試官。戶曹判書金華鎭。摠戎使李敬懋。修撰沈樂洙。武兼崔範聖爲之。鳥銃分所試官。守禦使徐命膺。都監中軍李漢昌。兵曹正郞趙時偉。都摠經歷朴順陽爲之。出榻敎上曰。親臨試所命官。左議政爲之。出榻敎上曰。監察未差之代。令該曹口傳差出。先擧行後謝恩。出榻敎上曰。應射放人。仍令射放。上曰。中營立鳥銃貫革七。亦令放射。可也。各軍兵射放訖。仍命宗宰承史。以次應射。上曰。帿布立之。上曰。應射諸人。使之下臺。次次應射。可也。上曰。應射諸臣。屢命下臺。而終不下去。咫尺帳殿。漫若不知。及其前排之却後排立。然後始乃下去。如許慢忽之習。實關紀綱之一端。親臨試射。何等重大。而慢忽忒甚。殆同兒戲。寧有如許事體乎。萬萬寒心。帿布卽爲撤去。諸射員。勿爲應射。可也。上曰。兵曹堂上出去。申飭。可也。仍命書傳敎曰。此雖小事。屢敎之下。終不動念。此亦關紀綱之一端。當該應射重宰。竝施罷職之典。命書傳敎曰。訓鍊院命官分所。今日內勢難畢試云。撤場。待明朝擧行。頒賞二十二日爲之。試射禮畢。上具戎服。乘馬還宮。由弘化門。至協陽門外下馬。乘輿還內。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐直。右副承旨沈念祖坐。同副承旨南鶴聞坐。注書李兢淵藥院直一員未差。假注書徐鼎修仕直。事變假注書黃仁炫仕。
정조 3년
南鶴聞啓曰。大司憲趙時俊牌招未下。執義兪彦鏶。掌令金鍾厚李身晦在外。持平徐有成未肅拜。尹行履呈辭。今日以監察茶時之意。敢啓。傳曰。知道。
정조 3년
鄭民始啓曰。禁衛營從事官來言。今日本營軍兵。日次私習云矣。敢啓。傳曰。置之。
정조 3년
傳于徐有防曰。軍士房承旨。持各年觀武才別試射賞格謄錄入侍。
정조 3년
傳于南鶴聞曰。明日雲寶劍。以昨日雲寶劍仍用。
정조 3년
鄭民始啓曰。事變假注書黃仁炫。時無職名。令該曹依例付軍職。冠帶常仕。何如。傳曰。允。
정조 3년
以校理金翊休牌不進罷職傳旨。傳于徐有防曰。只推。
정조 3년
傳于李在學曰。分所試官。如已畢試。坐直承旨。持試記及賞格前例入侍。
정조 3년
傳于徐有防曰。才聞爾入城之奇。良用欣喜。爾𧏮不添。尤覺幸也。又聞知申所奏。爾於行役之餘。將欲調息云。數日特攝。亦爲穩便。俟爾少休。當命入侍。其卽登對事。遣承旨傳諭于副司直金亮行處。
정조 3년
傳于徐有防曰。宋儒臣家。遣御醫看病。
정조 3년
備忘記。傳于鄭民始曰。今下弓矢。昌州僉使田景顯處給送。
정조 3년
徐有防。以弘文館言啓曰。本館上番校理臣嚴思晩。以召對進講冊子。儒賢處更爲問議事。今日晝仕出去之意。敢啓。傳曰。知道。
정조 3년
又以弘文館言啓曰。本館下番副修撰臣沈樂洙。以訓鍊院分所別試射參試官。今日晝仕出去之意。敢啓。傳曰。知道。
정조 3년
鄭民始。以兵曹言啓曰。依傳敎。試所掌務官李漢起。決棍三度之意。敢啓。傳曰。知道。
정조 3년
南鶴聞。以刑曹言啓曰。定配罪人金大昌鄭思鈺池宗賢等。竝放送事。命下矣。依傳敎。全羅道順天府定配罪人金大昌。洪忠道林川郡定配罪人鄭思鈺。保寧縣定配罪人池宗賢等。竝卽放送事。發關分付于各該道道臣之意。敢啓。傳曰。知道。
정조 3년
左議政徐命善箚曰。伏以臣有私情之切至者。不避煩猥。敢此冒陳焉。臣之亡妻墳山。在於京畿長湍地。而尙在淺土。未免完襄。經營遷厝。日月已久。臣又衰敗無餘。死亡不遠。纔得一小丘於境內。以爲先移妻葬之計。而期日且迫矣。臣無他長成之子。凡百措置。必待臣之躬自看檢。及此朝家之優閒。若蒙旬日之恩暇。則臣可以扶病往來。卒事無悔。而河海之澤。永及泉壤。幽明之感。終當隕結。伏惟聖慈。俯賜矜念。許遂微願。千萬顒祝。取進止。答曰。省箚具悉卿懇。卿其依所請往來焉。仍傳曰。此批答。遣史官傳諭于左議政。下去時給由馬。夫人遷窆時。澆奠床備給。
정조 3년
己亥八月二十一日午時。上御誠正閣。軍士房承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。觀武才別試射賞典謄錄持入。賤臣承命奉進。上命書傳敎曰。明日處所。春塘臺爲之。上曰。明日殿座。侍衛雲寶劍宣傳官外。皆以入直擧行。上曰。明日挾輦搶創軍儀仗副輦皆置之。攔後軍只入直及當爲受賞人排立。禁軍亦只入直排立。餘勿磨鍊。民始曰。明日服色。何以磨鍊乎。上命書傳敎曰。服色以黑團領磨鍊。入格人員。將臣武士外。亦以黑團領待令。又命書傳敎曰。望後登途云矣。果已啓行否。驪州儒賢登程與否。問于京畿監司以奏。又命書傳敎曰。前此旣有飭敎。宜乎知警。而從後見之。怠慢之習。又復如前。向者冊子校正事出給。今至累朔。迄不修呈。於是乎年少懶惰之罪。益無所逃。今而置之。來愈若此。待敎徐龍輔。罷職不敍。以弘文館繼講冊子問議草記。上曰。領事以爲。當講史記中冊子。儒賢以爲。當講心經。經筵講規。如心經等以經爲書之書。非重講。則原無進講於召對之例。如以心經進講。則有乖舊例。更以此問議于儒賢。議定他冊子以入。上命退。諸臣以次出。
정조 3년
己亥八月二十一日申時。上御誠正閣。坐直承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上命有防讀奏公事後。命書傳敎曰。明日出宮。當自內殿座。該房知悉。上命有防考準別試射頒賞單子訖。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐。右副承旨沈念祖坐直。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書黃仁炫仕。
정조 3년
鄭民始啓曰。殿座時。兵曹判書當爲侍衛。而兵曹判書權噵。謂有身病。不爲入來。卽爲牌招。何如。傳曰。允。
정조 3년
徐有防啓曰。因成均館草記。陞補當月限內。不得設行。令本院稟旨。擧行事。允下矣。行大司成李普行。再度呈辭入啓。合有變通之道。何以爲之。敢稟。傳曰。許遞。
정조 3년
前望單子入之。以金勉柱爲奎章閣待敎。
정조 3년
右副承旨沈念祖書啓。臣敬奉聖旨。馳往傳諭于北部壯義洞副司直金亮行所住處。則以爲臣爲一番承候。數昨力疾登程。今纔入城矣。卽伏蒙特遣承宣。使之少休登對。恩敎懇摯。不勝惶感。謹當加意將攝。以俟召命云矣。敢啓。傳曰。知道。
정조 3년
御醫崔重珽書啓。戶曹參判宋德相病症看審。則自去夜。猝患關格之症。胸膈刺痛。有不可堪矣。自今日午後。危急之症。太半差減。而胸腹澎悶之症。尙未盡祛。主家連用正氣散。此藥極爲穩當之意。詮次啓達。傳曰。知道。
정조 3년
南鶴聞。以戶曹言啓曰。依傳敎。食物柴炭。輸送于兩儒賢所住處。則本曹參判宋德相祗受。而副司直金亮行以爲。不敢祗受。方欲陳疏云。不爲領受。何以爲之。敢稟。傳曰。更爲輸送。
정조 3년
又以刑曹言啓曰。龍虎營執事牢子牌頭。絶島充軍。勿揀赦前事。命下矣。敎鍊官邊鎭國。全羅道珍島郡金甲島。牢子牌頭邊興泰。康津縣古今島。竝絶島充軍。卽爲押送之意。敢啓。傳曰。知道。
정조 3년
己亥八月二十二日辰時。上御春塘臺。頒賞入侍時。行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。記事官李兢淵。假注書徐鼎修。記事官李信祜鄭東浚。以次待立訖。上具翼善冠袞龍袍陞座。上曰。應參官。皆令入就位。大將則率受賞將士。侍掌號笛入來。而軍兵則列立馬路。大將以下上臺。上親爲頒賞事。分付。應參官及將士頒賞訖。上曰。李秉模。何爲而不參乎。國榮曰。聞以再昨現告爲撕捱。而今日不入。極爲放恣駭妄矣。上曰。極爲駭然矣。命書傳敎曰。原傳敎中。旣云重宰。已捧現告。則李秉模之無端撕捱。至於不參賞班。極涉放恣。吏曹參議李秉模禁推。又命書傳敎曰。奎章閣待敎前望單子入之。上曰。新除授奎章閣待敎。待下批。自本閣牌招察任。出榻敎上曰。左相入侍。左議政徐命善進伏曰。連日勞動之餘。聖體。若何。上曰。一樣矣。仍命各營大將及承史侍衛。皆射帿布後。又命頒賞。上曰。龍虎營棍杖事。誠極萬萬駭然矣。京內營門與外邑。尤當自別。而有此違式之擧。此則不可不嚴懲矣。命善曰。極爲駭然矣。上曰。二月以後禁軍別將。皆爲拿入。李漢昌柳鎭夏具明謙李邦綏竝拿入。上曰。其中李漢昌。居任最久。前後六朔。其罪犯尤爲重大。六朔之間。一不見欽恤典則乎。國有典法。則如渠武弁。慢不畏法乎。仍命決棍後。一竝拿出。命書傳敎曰。欽恤典則之書。卽予御極後首頒之令甲。其刑杖制度。設令過濫。旣是頒行之法。則固當遵守之不暇。況爲軍民。殺其厚重。齊其舛謬。凡爲中外用法之臣。若體朝家之意。則向來嶺南邑鎭。已有違式現發者。而至於今番龍虎營事。尤萬萬駭然。外鎭之蔑法。猶且嚴治。又況本兵所管營門。致有此長廣脊厚之加分加尺者乎。此不嚴懲。法將焉用。王府關石。雖謂之束之高閣。可也。二月造棍違式以後判書。難免不察之罪。兵曹前判書李徽之鄭尙淳。判書權噵。倂罷職。前判書洪樂命。旣不行公。勿論。又命書傳敎曰。判書旣已處分。至於別將。所犯尤重。而不無久速之別。前禁軍別將李漢昌。亟施削黜之典。李邦綏具明謙罷職。柳鎭夏除拜屬耳。還都後連値公故。則未及照察。猶屬公罪。勿論。在學曰。右邊捕將。旣命兼察左邊捕將。卽爲牌招。聽傳敎。何如。上曰。依爲之。出擧條國榮曰。臣營中軍。今當差出。而擬望乏少。外任竝擬。何如。上曰。依爲之。出擧條命善曰。臣頃以安東縣監洪益弼。許久曠官。催促下送之意。筵達。蒙允矣。聞其病情甚重。實無還任之勢云。當此秋務方殷之時。有難等待其差歇。安東縣監洪益弼。改差。何如。上曰。依爲之。出擧條上還內。諸臣以次退出。
정조 3년
行都承旨洪國榮宿衛所直。行左承旨鄭民始坐直。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐。注書李兢淵藥院直假注書徐鼎修仕直。事變假注書黃仁炫仕
정조 3년
李在學啓曰。合辭方張之時。兩司無詣臺之員。事甚未安。除在外牌招啓辭未下外。未肅拜呈告人員。竝卽牌招。何如。傳曰。允。
정조 3년
傳于鄭民始曰。同副承旨入侍。
정조 3년
傳于徐有防曰。軍士房承旨入侍。
정조 3년
兵曹口傳政事。副司直李普行。
정조 3년
傳于徐有防曰。政官牌招開政。
정조 3년
傳于徐有防曰。兵曹判書前望單子入之。
정조 3년
兵曹判書前望單子入之。洪樂性落點。
정조 3년
有政。吏批。判書趙重晦未肅拜。參判未差。參議李秉模進。行左承旨鄭民始進。以李儒慶爲修撰。柳孟養爲獻納。金宇鎭爲副修撰。李福源爲禮曹判書。鄭元始爲大司成。尹師國爲安東縣監。權聖應爲丹陽郡守。黃胤錫爲木川縣監。尹行修爲全羅道京試官。沈鉁爲禁府都事。鄭華淳爲司僕判官。兼校書著作金勉柱。兼司憲府掌令洪明浩。兼司憲府持平沈樂洙趙時偉沈煥之。以洪樂性訓鍊都監禁衛營御營廳提調單付。奎章閣直提學兪彦鎬單付。西春君燁今加綏德。副護軍李長爀今加嘉善。親臨別試射時騎芻四中已上加資事承傳。
정조 3년
兵批。判書洪樂性病。參判金履素病。參議洪樂彬病。參知李亨元入直進。右承旨徐有防進。副護軍李潤禧金相台。副司直洪益弼李命勳。副司正黃仁炫。僉知李潤彬。管城將申大謙單付。哨官金命赫。及第金敬身。以上今加折衝。
정조 3년
徐有防啓曰。左承旨鄭民始。今方入侍矣。臣吏兵批政廳兼進之意。敢啓。傳曰。知道。
정조 3년
兵曹口傳政事。以李敬懋爲右邊捕盜大將。
정조 3년
南鶴聞。以刑曹言啓曰。再昨日還宮時。洪忠道木川縣魯益宗。白活於衛外。而推問其委折。則本以貧窮之人。生活無計。故衣食資給事。有此呼籲云。渠雖無識常漢。以此等猥屑之事。肆然白活。萬萬駭痛。自臣曹照法勘罪。何如。傳曰。決杖放送。